
๏ นับเป็นปี ที่จำ ต้องบันทึก
ใครจะนึก ว่าต้องแช่ อยู่แต่บ้าน
ไทยต้องหยุด เล่นน้ำ ฉ่ำสงกรานต์
เกณฑ์ทหาร เลื่อนไป ไม่รอรี

๏ หวยหยุดออก ครั้งแรก แปลกชีวิต
โรงหนังปิด หมดสิ้น ทุกถิ่นที่
ถนนโล่ง เคยรถไขว่ กลับไม่มี
หน้ากากยิ่ง ขายดี ทั้งโคตรแพง

๏ เครื่องบินหยุด เป็นตำนาน ให้ขานเล่า
รถไฟจอด จับเจ่า เกือบทุกแห่ง
รถทัวร์หยุด วิ่งเวียน รอเปลี่ยนแปลง
โอลิมปิก เลื่อนแข่ง ปรากฏการณ์

๏ เซเว่นปิด กลางคืน ใครเคยเห็น
รถวิ่งว่อน กลับเป็น ส่งอาหาร
ธุรกิจ สัมผัสร่าง ต่างแหลกลาญ
บรรดาร้าน บีบนวด และเสริมงาม

๏ น้ำมันลด ราคา มหาศาล
ห้างผับบาร์ ปิดทำการ กันล้นหลาม
ราคาทอง สองหมื่นห้า ท้าโรคลาม
เรียนพิเศษ ต้องห้าม ไว้ชั่วคราว

๏ ร้านอาหาร ไม่มี เก้าอี้นั่ง
ท่องเที่ยวพัง ทุกกิจการ พาลเหน็บหนาว
ธุรกิจ ทรุดจม ล่มระนาว
ไทยที่ร้าว การเมืองนั้น ก็พลันพัก

๏ คนทั่วโลก ล้มตาย ดุจใบร่วง
แพทย์ทั้งปวง เป็นฮีโร่ เพราะเสี่ยงหนัก
บางประเทศ ปิดประเทศ เขตเลิกทัก
ได้ประจักษ์ ยุคปิดหน้า เข้าหากัน

๏ เป็นปีที่ การไหว้ แผ่ไปทั่ว
เป็นปีที่ หวงตัว ลดสังสรรค์
เป็นปีที่ เว้นระยะ ละสัมพันธ์
เป็นปีที่ คนขยัน หมั่นล้างมือ

๏ ปีสองพัน ห้าร้อย หกสิบสาม
บันทึกไว้ เล่าความ ตามหนังสือ
เมษายน วันสิบสี่ ที่เล่าลือ
นี่แหละคือ ที่ฉันเห็น เป็นตำนาน ๚๛

